**МИНИСТЕРСТВО НА ЗЕМЕДЕЛИЕТО**

Проект

**Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти** (обн., ДВ,
бр. 41 от 2006 г.; изм., бр. 102 от 2006 г., бр. 40, 48 и 90 от 2008 г., бр. 50 от 2010 г., бр. 10 и 94 от 2012 г., бр. 69 от 2013 г., бр. 15 и 62 от 2014 г., бр. 44 от 2016 г., бр. 56 от 2017 г., бр. 17 и 42 от 2018 г., бр. 5 от 2020 г. и бр. 6 от 2021 г.)

**§ 1**. В чл. 1, ал. 1, т. 1 се изменя така:

„1. ветеринарномедицинските, включително мерките за биосигурност и зоохигиенните изисквания към животновъдни обекти за отглеждане на:

а) селскостопански животни;

б) охлюви и калифорнийски червеи;

в) насекоми;

г) жаби.“

**§ 2**. В чл. 3, ал. 3, т. 2 думите „200 метра“ се заменят с „1000 метра“.

**§ 3**. В чл. 6, т. 1, б. „в“ след думите „гризачи“ се поставя точка и запетая, и текста до края се заличава.

**§ 4**. Създава се раздел III „в“ „Специални ветеринарномедицински и зоохигиенни изисквания към животновъдните обекти за отглеждане на насекоми“ с
чл. 17и:

„Раздел III „в“

**Специални ветеринарномедицински и зоохигиенни изисквания към животновъдните обекти за отглеждане на насекоми**

Чл. 17и. Животновъдните обекти за отглеждане на насекоми:

1. се изграждат извън подробния устройствен план, определен за жилищно строителство;

2. отговарят на изисквания на чл. 4, ал. 1, т. 4 и 5;

3. имат сграда/и и обособено/и помещение/я и/или съоръжение/я за отглеждане на насекомите, съгласно приложимата технология, съответстващи на биологичните потребности на вида;

4. сградите и съоръженията са с обезопасени отвори (врати, прозорци, клапи, вентилационни системи и др.) с мрежа, решетки или непроницаемо покритие, които гарантират защитата на околната среда, така че във всички етапи от живота на насекомите да бъде сведен до минимум рискът от освобождаването им в околната среда; за целта могат да бъдат използвани и устройства с еквивалентна ефективност;

5. имат сгради, помещения или съоръжения за съхранение на субстрата за хранене, гарантиращи неговата безопасност;

6. имат осигурена питейна вода от собствени и/или от обществени водоизточници;

7. разполагат със системи за климатизация и вентилация, осигуряващи влажност и температура в помещенията, съгласно технологията на отглеждане;

8. имат помещение или място за съхранение на дезинфекционни средства и вътрешен инвентар;

9. могат да разполагат и с други съоръжения по преценка на собственика или ползвателя, необходими за подпомагане на дейността на обекта;

10. имат обособено място, съоръжение или контейнер за временно съхранение на фрас до последващата му термична обработка съгласно приложение XI, глава I, раздел 2, б. „б“ от Регламент (ЕС) № 142/2011 на Комисията от 25 февруари 2011 година за прилагане на Регламент (ЕО) № 1069/2009 на Европейския парламент и на Съвета за установяване на здравни правила относно странични животински продукти и производни продукти, непредназначени за консумация от човека, и за прилагане на Директива 97/78/ЕО на Съвета по отношение на някои проби и артикули, освободени от ветеринарни проверки на границата съгласно посочената директива (OB L 54, 26.2.2011 г.) (Регламент (ЕС) № 142/2011) или предаването му в обекти, регистрирани по реда на чл. 229, 259, ал. 1 и 2 или 259а, ал. 1 от Закона за ветеринарномедицинската дейност;

11. имат поставена информационна табела на входа, съдържаща данни за идентификацията на обекта.“

**§ 5.** Създава се раздел III „г“ „Специални ветеринарномедицински и зоохигиенни изисквания към животновъдните обекти за отглеждане на жаби“ с чл. 17к:

„Раздел III „г“

**Специални ветеринарномедицински и зоохигиенни изисквания към животновъдните обекти за отглеждане на жаби**

Чл. 17к. (1) Животновъдни обекти за отглеждане на жаби:

1. се изграждат извън подробния устройствен план, определен за жилищно строителство;

2. отговарят на изисквания на чл. 4, ал. 1, т. 2, 4 и 5;

3. разполагат със съоръжения (сгради, помещения или др.) за отглеждане на жабите, съгласно приложимата технология, съответстваща на биологичните потребности на вида;

4. съоръженията по т. 3 са с обезопасени отвори (врати, прозорци, клапи, вани и др.) с мрежа, решетки или непроницаемо покритие, които гарантират защита на животните и на околната среда;

5. имат място, съоръжение или резервоар за карантиниране на жабите за поне 8 седмици;

6. имат място, съоръжение или резервоар за отделяне на болните животни;

7. имат сграда, помещение или съоръжения за съхранение на фураж или живи животни, използвани за храна на жабите, във всичките им стадии на развитие;

8. имат осигурена питейна вода от собствени и/или от обществени водоизточници и влажност съгласно технологията на отглеждане;

9. имат помещение или място за съхранение на дезинфекционни средства и вътрешен инвентар;

10. могат да разполагат и с други съоръжения по преценка на собственика или ползвателя, необходими за подпомагане на дейността на обекта;

11. могат да имат обособени помещения за преработка;

12. имат обособено място, съоръжение или контейнер за временно съхранение на странични животински продукти до предаването им в обекти, регистрирани по реда на чл. 229, 259, ал. 1 и 2 или 259а, ал. 1 от Закона за ветеринарномедицинската дейност;

13. имат поставена информационна табела на входа, съдържаща данни за идентификацията на обекта.

(2) Изискванията по ал. 1 не се прилагат за жаби, отглеждани за опити съгласно Наредба № 20 от 2012 г. за минималните изисквания за защита и хуманно отношение към опитните животни и изискванията към обектите за използването, отглеждането и/или доставката им (обн., ДВ, бр. 87 от 2012 г.) и за земноводни, отглеждани в зоомагазини и развъдници съгласно Наредба № 41 от 2008 г. за изискванията към обекти, в които се отглеждат, развъждат и/или предлагат домашни любимци с цел търговия, към пансиони и приюти за животни (обн., ДВ, бр. 1 от 2009 г.).“

**§ 6.** Създават се чл. 19г и 19д:

„Чл. 19г. (1) Собственикът или ползвателят на животновъден обект за отглеждане на насекоми е длъжен да:

1. поддържа дневник, в който се посочват количествата насекоми в началото и края на производствения цикъл за всяка партида, и използваните количества субстрат за хранене и неговото естество;

2. предприема мерки, които да гарантират липсата на живи насекоми или яйца чрез термична обработка на продуктите и материалите, напускащи обекта, с изключение на специфичното движение на живи насекоми към други получатели.

(2) Задълженията по чл. 19, т. 8а и 9, б. „а“ и „д“ не се отнасят за собствениците или ползвателите на животновъдни обекти за отглеждане на насекоми.

Чл. 19д. (1) Собственикът или ползвателят на животновъден обект за отглеждане на жаби е длъжен да поддържа дневник, в който се посочват наличните в обекта жаби в началото и края на производствения цикъл за всяка партида.

(2) Задълженията по чл. 19, т. 5а, 8а и 9, б. „а“ и „д“ не се отнасят за собствениците или ползвателите на животновъдни обекти за отглеждане на жаби.“

**§ 7.** В допълнителните разпоредби, в § 1 се създават т. 57, 58, 59 и 60:

„57. „Насекоми“ са:

а) видовете, посочени в приложение X, глава II, раздел 1, б. „А“, точка 2 на Регламент (ЕС) № 142/2011, предназначени за производството на фуражи за селскостопански животни, различни от животните с ценна кожа;

б) одобрените видове за пускане на пазара като нова храна съгласно Регламент за изпълнение (ЕС) 2017/2470 на Комисията от 20 декември 2017 година за изготвяне на списъка на Съюза на новите храни в съответствие с Регламент (ЕС) 2015/2283 на Европейския парламент и на Съвета относно новите храни (ОВ L 351, 30.12.2017 г.).

58. „Животновъдни обекти за отглеждане на жаби“ са обекти, в които се отглеждат животни от клас Земноводни, Разред Безопашати, извън видовете посочени в чл. 38, ал. 1 от Закона за биологичното разнообразие.

59. „Фрас“ е смес от екскременти, получени от отглеждани в стопанства насекоми, субстрат за хранене, части от отглеждани в стопанства насекоми и мъртви яйца, със съдържание на мъртви насекоми, отглеждани в стопанства, не повече от 5 % по обем и не повече от 3 % от теглото.

60. „Субстрат за хранене“ е фураж от растителен или животински произход (странични животински продукти) или смес от двата, който се използва като среда за изхранване на отглежданите насекоми и благоприятства поддържането на оптимални условия за техния растеж.“

**§ 8.** Приложение № 2 към чл. 9, ал. 1, т. 2 се изменя така:

„Приложение № 2

към чл. 9, ал. 1, т. 2

Изисквания към параметрите на жизнената среда за говеда и биволи

1. Минимални норми за настаняване.

|  |
| --- |
| 1.1. Минимални норми за използваема площ за едно животно |
| Категория животни | Система на отглеждане | Използваема площ, кв.м |
| в помещение | на двор |
| 1. Крави \* | вързано, свободно | 6,0 |
| 2. Биволици | вързано, свободно | 7,0 |
| 3. Мъжки говеда и биволи над 24 месеца | вързано, свободно | 8 |
| 4. Говеда и биволи на възраст от 6 до 24 месеца | вързано, свободно | 4,0 |
| 5. Телета и малачета \*\* на възраст до 15 дни | - индивидуално в бокс/клетка | 1,0 |
| - групово в бокс | 2  |
| 6. Телета и малачета до 6 месеца с живо тегло: |  |  |
| - по-малко от 150 кг |  | 1,5 |
| - от 150 кг до по-малко от 220 кг |  | 1,7 |
| - от 220 кг или повече |  | 1,8 |
| \* Използваната от животните площ включва мястото за лежане и движение, без площта на яслата, технологичните коридори и пътеки. |
| \*\* Настаняването и отглеждането на телетата и малачетата през млечен период се съобразява с разпределянето на помещенията в една сграда и вътрешното технологично обзавеждане, което е в клетки, в индивидуални боксове, в групови боксове или в полубокс. |
| 1.2. Минимални параметри за вътрешното разпределение на помещенията за отглеждане на животните |

|  |  |  |
| --- | --- | --- |
| Категория животни | Боксове/легла, м  | Височина, м |
| дължина | широчина | на преградите | на яслата |
| 1. Крави |  |  |  |  |
| - свободно | 2,20 | 1,1 | 1,10 | 0,30 |
| - вързано | 1,70 | 1,1 | 0,90 | 0,25 |
| 2. Биволици |   |   |   |   |
| - свободно | 2,0 | 1,1 | 1,1 | 0,3 |
| - вързано | 2,0 | 1,1 | 0,9 | 0,5 |
| 3. Мъжки говеда и биволи над 24 месеца |  |  |  |  |
| - свободно | 2.9 | 1.60 | 2,8 | 0,35 |
| - вързано | 2.2 | 1,50 | 1,5 | 0,35 |
| 4. Мъжки говеда от 12 месеца до 24 месеца | 1,80 | 1,0 | 1,40 | 0,35 |
| 5. Мъжки биволи от 18 месеца до 24 месеца | 2,0 | 1,0 | 1,0 | 0,5 |
| 6. Юници: |   |   |   |   |
| - групово в бокс | 1,90 | 0,90 | 1,40 | 0,35 |
| - вързано | 1,70 | 0,90 | 1,40 | 0,30 |
| 7. Малакини |   |   |   |   |
| - вързано | 2,0 | 1,1 | 0,9 | 0,5 |
| - свободно | 2,0 | 1,1  | 1,1 | 0,3 |
| 8. Телета и малачета индивидуално в бокс/клетка до 15 дни | 1,0 |  0,50 | 0,70 |     |
| 9. Телета и малачета групово в бокс до 15 дни | 1,5 | 0,50 | 0,70 |  |
| 10. Малачета в индивидуални боксове/клетки до 3 месеца | 1,4 | 1,2 | 1,2 | 0,55 |
| 11. Телета на възраст: |   |   |   |   |
| - до 3 месеца | 1,10 | 0,50 | 0,70 | 0,20 |
| - до 6 месеца | 1,20 | 0,60 | 0,75 | 0,20 |
| - до 12 месеца | 1,70 | 0,80 | 0,90 | 0,30 |
| 12. Малачета свободно боксово на възраст: |   |   |   |   |
| - до 3 месеца | 1,1 | 0,4 | 0,7 | 0,2 |
| - от 3 до 6 месеца | 1,2 | 0,5 | 0,7 | 0,2 |
| - от 6 до 12 месеца | 1,4 | 0,6 | 0,75 | 0,3 |
| - от 12 до 18 месеца | 1,7 | 0,7 | 0,9 | 0,4 |

2. Условия за осигуряване на минимален фронт за хранене на животните.

Системата на отглеждане определя параметрите на фронта за хранене на едно животно.

Минимални параметри на хранителния фронт

|  |  |
| --- | --- |
| Категория животни | Фронт за хранене в м |
| 1. | Крави – свободно отглеждане\* | 0,70 |
| 2. | Биволици  |  |
|  | - свободно боксово | 0,8 |
|  | - вързано | 1,1 |
| 3. | Мъжки говеда и биволи над 24 месеца\* | 0,8 |
| 4. | Телета до 3месеца | 0,30 |
| 5. | Телета от 3 до 6 месеца | 0,40 |
| 6. | Телета от 6 до 12 месеца | 0,45 |
| 7. | Телета над 12 месеца | 0,50 |
| 8. | Малачета до 3 месеца | 0,25 |
| 9. | Малачета от 6 до 12 месеца | 0,35 |
| 10. | Малачета от 12 до 18 месеца | 0,45 |
| 11. | Телета за угояване: |  |
|   | - при дозирано хранене | 0,65 |
| 12. | Малачета за угояване: |   |
|   | - при дозирано хранене | 0,60 |
|   | - при хранене на воля | 0,20 |
| 13. | Юници | 0,60 |
| 14. | Малакини над 18 месеца | 0,60 |
| 15. | Мъжки говеда от 12 месеца до 24 месеца | 0,70 |
| 16. | Мъжки биволи от 18 месеца до 24 месеца | 0,80 |
| \* При вързано отглеждане на всички категории животни фронтът за хранене е равен на широчината на леглата. |

“

**§ 9.** Приложение № 3 към чл. 10, т. 1, б. „а“ се изменя така:

„Приложение № 3

към чл. 10, т. 1, б. „а“

Изисквания към параметрите на жизнената среда на овце и кози при оборно-пасищно отглеждане

1. Минимални норми за настаняване.

1.1. Параметри за необходима използвана\* площ за едно животно от различните категории овце и кози

|  |  |
| --- | --- |
| Категории животни | Необходима площ, кв. м |
| в помещение | на двор |
| Разплодници | 2,2 | 3,0 |
| Майки – овце и кози | 1,0 | 1,5 |
| Агнета и ярета | 0,4 | 0,6 |
| Женски шилета и козички за разплод | 0,7 | 1,2 |
| Мъжки шилета и козлета за разплод | 1,1 | 2,0 |
| Шилета за угояване | 0,6 | 1,5 |
| Бракувани овце | 0,9 | 1,5 |

\* Използваната от животните площ включва мястото за лежане и движение без площта за яслите, поилките и технологичните пътеки.

1.2. Боксовете за овцете майки с агнетата са изградени от подвижни, сглобяеми елементи; от материал, който позволява лесното им почистване, измиване и дезинфекция. Площта им осигурява свободно движение и лежане на животните.

1.3. За отглежданите в индивидуални боксове агнета (през бозайния им период) трябва да е осигурен свободен достъп до майките. Боксовете се застилат ежедневно със суха и свободна от плесени и патогенни микроорганизми слама. Площта на индивидуалните боксове е достатъчна за свободното им движение и лежане. Хранилката и поилката в бокса са изградени така, че да е възможно ежедневно да бъдат почиствани, измивани и дезинфекцирани. В поилките е осигурена питейна вода с подходяща температура.

2. Условия за осигуряване на минимален хранилен и поилен режим.

2.1. Фронт за хранене на едно животно.

Минимални параметри на хранителния фронт

|  |  |
| --- | --- |
| Категория животни | За едно животно в м |
| Разплодници | 0,7 |
| Майки – овце и кози | 0,4 |
| Агнета до отбиване | 0,2 |
| Ярета до отбиване | 0,25 |
| Женски шилета | 0,3 |
| Козички | 0,35 |
| Мъжки шилета | 0,5 |
| Козлета за разплод | 0,5 |

2.2. Поене на овцете и козите. Трябва да има осигурен постоянен достъп до вода.“

**Заключителни разпоредби**

**§ 10.** В Наредба № 14 от 2006 г. за минималните изисквания за защита и хуманно отношение при отглеждане на телета (обн., ДВ, бр. 17 от 2006 г., изм., бр. 6 от 2007 г. и бр. 73 от 2016 г.) се правят следните изменения:

1. В чл. 2, ал. 3 думите „чл. 51, ал. 5 от“ се заличават.

2. Член 4 се изменя така:

„Чл. 4. Телетата до 15-дневна възраст:

1. се захранват с говежда коластра в първите часове след раждането им, но не по-късно от шестия час;

2. се хранят четири пъти на ден в съдове, които ежедневно се почистват и дезинфекцират;

3. не се връзват.“

3. Член 5 се изменя така:

„Чл. 5 (1) При групово отглеждане на телета се осигурява свободна площ за теле:

1. с тегло до 150 kg – най-малко 1,5 m2;

2. с тегло от 150 до 220 kg – най-малко 1,7 m2;

3. с тегло над 220 kg – най-малко 1,8 m2.

(2) Телетата се хранят поне два пъти на ден, като при групово отглеждане всяко теле от групата има достъп до храната по едно и също време.“

4. В чл. 8, ал. 2 се изменя така:

„(2) Мярката по ал. 1, т. 3 се налага само в случаите, предвидени в ЗВД.“

5. В чл. 9, ал. 4 се изменя така:

„(4) Всяка година в срок до края на месец август БАБХ изпраща до Европейската комисия доклад за предходната година относно направените проверки по спазване изискванията на тази наредба, заедно с анализ за установените несъответствия и план за действие за тяхното ограничаване.“

6. Член 11 се отменя.

**§ 11.** Наредбата влиза в сила от деня на обнародването ѝ в „Държавен вестник“.

**явор гечев**

*Министър на земеделието*